ଅଲ୍ଲୀ ଅସଗର ଜଣେ ଭାରତୀୟ ଅଭିନେତା ତଥା ଷ୍ଟାଣ୍ଡ ଅପ୍ କମେଡ଼ିଆନ୍ । ସେ ଅନେକ ଭାରତୀୟ ଦୂରଦର୍ଶନ ଧାରାବାହିକ, ରିଆଲିଟି ଶୋ, ହାସ୍ୟାତ୍ମକ କାର୍ଯ୍ୟକ୍ରମ ଏବଂ କଥାଚିତ୍ରରେ ଅଭିନୟ କରିଛନ୍ତି । ଷ୍ଟାର୍ ପ୍ଲସ୍‌ରେ ପ୍ରସାରିତ ଧାରାବାହିକ କାହାନୀ ଘର କିରେ ସେ କମଲ ଅଗ୍ରୱାଲ ଭୂମିକାରେ ଅଭିନୟ କରିଥିଲେ । ସବ୍ ଟିଭିର ହାସ୍ୟାତ୍ମକ ଧାରାବାହିକ ଏଫ୍ଆଇଆର୍‌ରେ ସେ ଇନିସ୍‌ପେକ୍ଟର ରାଜ୍ ଆର୍ଯ୍ୟନ ଭୂମିକାରେ ଅଭିନୟ କରିଥିଲେ । କଲର୍ସ ଟିଭିର ପ୍ରସାରିତ ହାସ୍ୟାତ୍ମକ କାର୍ଯ୍ୟକ୍ରମ କମେଡି ନାଇଟ୍‌ସ୍ ୱିଥ୍ କପିଲରେ ଦାଦି  (ଜେଜେମା) ଭୂମିକାରେ ଅଭିନୟ କରିଥିଲେ, ଯାହାକି ତାଙ୍କୁ ଲୋକପ୍ରିୟ କରେଇଥିଲା  । ଏହାପରେ ସେ ସୋନି ଟିଭିରେ ଦି କପିଲ୍ ଶର୍ମା ଶୋ 'ରେ ନାନୀ ଭୂମିକାରେ ମଧ୍ୟ କାମ କରିଥିଲେ, ମାତ୍ର ପରବର୍ତ୍ତୀ ସମୟରେ କପିଲ ଶର୍ମାଙ୍କ ସହିତ କଳହ ଯୋଗୁଁ କାର୍ଯ୍ୟକ୍ରମରୁ ବିଦାୟ ନେଇଥିଲେ ।